কিন্তু এ কথাও মনে রাখতে হবে যে, এই সংস্কৃতি নিশ্চয় নারীদের সামাজিক অবস্থান ও মূল্যবোধেরও পরিবর্তন এনেছিল, কেননা নারীদের জীবন ও মানের উন্নয়ন ছাড়া এমন ধরনের নিষ্কাম প্রেমের ধারণা অসম্ভব। ওই সময়ের ও স্থানের অভিজাত নারীদের মর্যাদা ছিল উঁচু স্তরের, যেখানে তারা শুধু সৌন্দর্যপ্রতিভূ হিসেবেই প্রতিভাত হতো না বরং অর্থনৈতিক ও রাজনৈতিক নিয়ন্ত্রকের ভূমিকাও পালন করত যা আগে দেখা যায়নি। নারীদের এ জাতীয় মর্যাদাবৃদ্ধির পেছনে আরও ছিল খ্রিস্টান ধর্মের কিছুটা মাহাত্ম্য। পেগান যুগের নারী-মর্যাদার অস্থিরতা ও অভাবের জায়গায় খ্রিস্টান ধর্ম এ মর্যাদার প্রথাবিনির্মাণে কিছুটা সফল হয়েছিল বলে মনে করা যায়, কেননা মা মেরির ধারণা এই উন্নমনে ভূমিকা রেখেছিল বলে ধরে নেওয়া খুবই স্বাভাবিক। এছাড়াও ছিল নারী মুক্তি বিষয়ে জার্মানীয় উত্তরাধিকার। তাসিতুস অনেক আগেই অনেকটা আশ্চর্যান্বিত হয়ে বলে গেছেন যে, রোমের তুলনায় জার্মানির নারীরা ছিল অধিক স্বাধীন। আর এসবের বাইরে যেটা প্রধান বিবেচনা তা হলো, সামন্ততান্ত্রিক নিয়মকানুন। এ জাতীয় অভিজাত সমাজে পারস্পরিক বিয়ে সাধারণত রাজনৈতিক, অর্থনৈতিক ও কৌশলগত স্বার্থ দ্বারা নির্ধারিত হতো। সে-সময়টাও ছিল অনবরত যুদ্ধের আর এ যুদ্ধগুলো সংঘটিত হতো দূর ভূমিতে, আর যুদ্ধে অংশগ্রহণের কারণে প্রায়শই রাজ্য থেকে বাইরে থাকতে হতো সামন্তপ্রভুদের। এই অনুপস্থিতিকালে রাজ্য সামলানোর দায়িত্ব থাকত তাদের রাজমহিষীদের ওপর। সে-সময়ে বৈবাহিক বিশ্বস্ততাও ছিল না অতটা নিবিড়, আর বিবাহ-বহির্ভূত সম্পর্কও ঘটত আকছার। পরকিয়া সম্পর্কের নানা গপ্পো তখন রগড় তুলত সমাজে, যেমন রানি গিনভের ও লাসঁলো-র পরকীয়ার কাহিনি চারিদিকে শোরগোল ফেলেছিল, যেমন ফেলেছিল ত্রি¯ঁ— ও ইজোলডে-র ভাগ্যাহত কাহিনি। একটা কথা মনে রাখা জরুরি, অভিজাত এসব স্ত্রীরাও আসত অন্য অভিজাত ঘর থেকে, ফলে তাদের ক্ষমতা ও অভিজ্ঞতাও ছিল অনেক বেশি, রাজ্য পরিচালনার পারঙ্গমতাও ছিল তাদের সহজাত। এসব শক্তিশালী সম্ভ্রান্ত নারীরা অনেক সময় তাদের স্বামীদের সাথেও দ্বৈরথে অবতীর্ণ হতো। আকিতানের উইলিয়ামও তার দ্বিতীয় স্ত্রীর সাথে এমন সংঘর্ষে জড়িয়ে পড়েছিলেন এবং এই সংঘর্ষের জের হিসেবে তার স্ত্রী এক গির্জায় আশ্রয় নিয়ে সেখানকার যাজকের সাথে ঘনিষ্ঠ সম্পর্কে জড়িয়ে পড়েছিলেন। তিনি তার সংগ্রাম চালিয়ে গেছেন যতদিন না তিনি তার স্বামীকে খ্রিস্টীয় সমাজ থেকে বহিষ্কার করতে সক্ষম হয়েছিলেন। এসব সম্ভ্রান্ত নারীদের মধ্যে স্বতন্ত্র ছিলেন আকিতানের ডিউক দ্বিতীয় উইলিয়ামের নাতনি এলিয়েনর, যিনি ছিলেন দুই জন রাজার স্ত্রী, ছিলেন সিংহহৃদয় রিচার্ডের মাতা আর কবিদের পৃষ্ঠপোষিকা। ১১২২ সালে রানি হওয়ার পর এলিয়েনর প্রেমের গুণগান শুরু করেন এবং তাঁর দরবার থেকে প্রেমের শর্ত নামে একটি পুস্তিকাও প্রকাশিত হয়। যা-ই হোক, এই অভিজাত নারীদের কিছু-সংখ্যক ছিলেন ত্র“বাদুর। ওই সামন্ততান্ত্রিক সময়ে নারীরা ভোগ করত স্বাধীনতা যা পরবর্তী সময়ে গির্জা ও স্বেচ্ছাচারী রাজশাসনের যৌথ পীড়নে হারিয়ে যায়। আবার ঘটে আলেকজান্দ্রিয়া ও রোমের ঘটনার প্রত্যাবর্তন। সত্যিকার অর্থে প্রেমের ইতিহাস আর নারী স্বাধীনতার ইতিহাস অচ্ছেদ্য। প্রেমই নারীকে প্রথম স্বাধীনতার স্বাদ দিয়েছিল।